बे सल’माखौ असमीया आरो इंराजि रावआव रावस्लायनाय जाबाय आरो बेखौ सावथुनबो बानायबाय। थारैनो बर’फोरनि इसिं सावगारिखौ बे सल’माआव मोननो थाङो। समाजारि सल’माब्लाबो बर’फोरनि राइजो जानाय आरो गोसो थोलायनायनि गोथौ सानस्रिया बेरखाङालासेनो थायाखै। थामजिनै बैसोआवनो बे सल’माखौ लिरदोंमोन। बिथाङा सोर्जिलु थुनलाइ सोर्जिनायावल’ आखाइ होयाखैमोन। थुनलाइयारि सावरायनाय , थुनलाइयारि बिजिरनाय हाबाखौ स्रें- स्रें मावफादोंमोन। बेनि मोजांथार फोरमायना जाबाय- बर’ थुनलाइनि महर( 2004)। बे बिजाबनि गेजेरजों बर’ थुनलाइनि बाइदि बिथिंखौ सावरायदों।थारैनो बिजाबा लोब्बायारि बिजाब(रेफारेन्स) महरै फराइसा, फोरोंगिरि, समसोमग्रा, संजिरथाइ लिरनाय आरो फरायथौनायाव मैखोम बाहागो लाबोदों। बेनि बेसेनखौ फंसे रावजों बुंनानै फोजोबनो हाया।